ยื่นญัตติขอเปิดอภิปรายไม่ไว้วางใจ หลังร่างพระราชบัญญัติประกอบรัฐธรรมนูญเกี่ยวกับการเลือกตั้ง 2 ฉบับ ผ่านวาระ 3 แล้ว
นายประเสริฐ จันทรรวงทอง เลขาธิการพรรคเพื่อไทย กล่าวว่า การประชุมแกนนำพรรคร่วมฝ่ายค้าน วันนี้ (26 เม.ย.65) นำโดยนายแพทย์ ชลน่าน ศรีแก้ว ผู้นำฝ่ายค้านในสภาผู้แทนราษฎร นายพิจารณ์ เชาวพัฒนวงศ์ ส.ส.บัญชีรายชื่อและรองหัวหน้าพรรคก้าวไกล นายวิรัตน์ วรศสิริน ส.ส.บัญชีรายชื่อและรองหัวหน้าพรรคเสรีรวมไทย นายสงคราม กิจเลิศไพโรจน์ ส.ส.บัญชีรายชื่อพรรคเพื่อชาติ นายนิคม บุญวิเศษ ส.ส.บัญชีรายชื่อและหัวหน้าพรรคพลังปวงชนไทย นางสาวเกศปรียา แก้วแสนเมือง ตัวแทนพรรคเพื่อชาติ และนายสุพจน์ อาวาส ตัวแทนพรรคประชาชาติ ได้หารือถึงการเตรียมความพร้อมการเสนอญัตติขอเปิดอภิปรายไม่ไว้วางใจ ตามมาตรา 151 ของรัฐธรรมนูญ โดยที่ประชุมมีข้อสรุปร่วมกัน ในกรอบเนื้อหาการอภิปรายไม่ไว้วางใจ 6 ประเด็น ได้แก่ ความผิดพลาดล้มเหลวในการบริหารราชการแผ่นดินของนายกรัฐมนตรี , จงใจฝ่าฝืนรัฐธรรมนูญและกฏหมาย ไม่ปฏิบัติตามมาตรฐานจริยธรรม , การทุจริตต่อหน้าที่เอื้อประโยชน์ให้แก่ตนเองและพวกพ้อง , ไม่ปฎิบัติตามนโยบายที่ได้แถลงต่อรัฐสภา , การละเมิดสิทธิเสรีภาพของประชาชน และประเด็นการทำลายประชาธิปไตยและระบบรัฐสภา โดยที่ประชุมพรรคร่วมฝ่ายค้านเห็นร่วมกันว่า การยื่นญัตติขอเปิดอภิปรายไม่ไว้วางใจครั้งนี้ เป็นการยื่นญัตติอภิปรายไม่ไว้วางใจนายกรัฐมนตรีและรัฐมนตรีเป็นรายบุคคล ซึ่งขณะนี้แต่ละพรรคได้รวบรวมข้อมูลและเตรียมความพร้อมทั้งประเด็นการอภิปราย เอกสารและหลักฐานเรียบร้อยแล้ว โดยจะมีการยื่นญัตติให้เร็วที่สุด ซึ่งเวลาที่เหมาะสมคือ หลังการพิจารณาร่างพระราชบัญญัติประกอบรัฐธรรมนูญว่าด้วยพรรคการเมืองและร่างพระราชบัญญัติประกอบรัฐธรรมนูญว่าด้วยการเลือกตั้ง ส.ส. ผ่านการพิจารณาของรัฐสภา ในวาระที่ 3 แล้ว เนื่องจากเล็งเห็นความจำเป็นที่จะต้องมีกฎหมายสำหรับใช้ในการเลือกตั้ง เพราะหากการยุบสภาเกิดขึ้นก่อนที่กฎหมายประกอบรัฐธรรมนูญทั้ง 2 ฉบับจะแล้วเสร็จ อาจทำให้เกิดทางตัน หรือเดดล็อกทางการเมืองนอกจากนี้ ที่ประชุมแกนนำพรรคร่วมฝ่ายค้าน ได้มอบหมายให้นายชูศักดิ์ ศิรินิล ประธานคณะทำงานฝ่ายกฎหมายพรรคเพื่อไทย เป็นผู้ยกร่างญัตติขอเปิดอภิปรายไม่ไว้วางใจครั้งนี้ เพื่อนำเสนอที่ประชุมพรรคร่วมฝ่ายค้านพิจารณาต่อไป